0500 Tagwach und am 0600 Abfahrt uf Liestal. Dötte hemmer Zimmer bezoge und am 10i simmer an erschte Poschte uf em Schüssplatz Seltisberg. Isch eigentli kein Schüssplatz sonern es ganzes Tal hinder Liestal, wo eifach vo eire siite uf die anderi Schüssisch, aber es het au Ruine für dä hüserkampf und 300m langi, verwinkleti Schützegräbe, wo mer wunderbar drinume robbe chan und mit  Röhre und Bunker und sus so gspäss. Isch voll dä hammer dötte.  Mir hend zersch mol uf 200m Combatschiibe gschosse, so schiibe, woo umkipped und wider ufstönd, wenns triffsch. Das ganze natürli gfechtsmässig mit robbe, gfechtsrolle und denn irgendwo hindere sonere stellig ufecho und sofort ziel bekämpfe, das ganze Gruppewiis mit zeiche.  Denn simmer go d'LN2 mache, en HG-Tescht wo mer eifach Markier-HG's gfechtsmässig wörft, aber die mached numme Peng und fertig, aber wil mir das ganze mit scharfer  Munition gmacht hend, hemmer doch en riise spass gha. Nochher nomol 200m Combatschiibe und denn isch dä Tag um gsi.  Am obig hemmer 1.5h putzt nume am Gwehr, GT und Schueh. Alles dreckig, aber nüt gege dä Zischtig.